Β΄ Τακτική Πανηγυρική Σύνοδος της Ολομέλειας της 6ης Θητείας της Κυπριακής Παιδοβουλής

Τρίτη, 18 Νοεμβρίου 2014

10.00πμ – Βουλή των Αντιπροσώπων, Λευκωσία

Έκθεση της Επαρχιακής Κοινοβουλευτικής Ομάδας Λεμεσού

**για το Θέμα που τιτλοφορείται**

**«Πώς επιδρούν μακροπρόθεσμα οι πολιτικές των Κοινωνικών Υπηρεσιών – έγκαιρη πρόληψη και παρέμβαση σε παιδιά κάτω των 3 ετών»**

Έντιμε κύριε Πρόεδρε της Βουλής,

Κύριοι Βουλευτές

Κύριοι εκπρόσωποι της ΠΣΕΠΕΠ,

Συνάδελφοι Παιδοβουλευτές,

Ως ΕΚΟ Λεμεσού είχαμε να αναλύσουμε το θέμα: «Πώς επιδρούν μακροπρόθεσμα οι πολιτικές των Κοινωνικών Υπηρεσιών»

Μετά από συζητήσεις με συνομήλικους μας αλλά και βλέποντας την κατάσταση που επικρατεί γύρω μας, έχουμε παρατηρήσει πως οι κοινωνικές παροχές μειώνονται όλο και περισσότερο μέρα με τη μέρα. Η χώρα μας κατέχει μια από τις πρώτες θέσεις σε μεγαλύτερο ποσοστό φτώχειας και το κράτος αδυνατεί να καλύψει τις βασικές ανάγκες των πολιτών με την παροχή κοινωνικών υπηρεσιών. Δημόσιο βοήθημα, επίδομα αναπηρίας, επίδομα τέκνου, επίδομα μάνας, επίδομα μητρότητας, επίδομα φροντίδας ηλικιωμένων κλπ, περιορίζονται καθημερινά, έχοντας ως αποτέλεσμα την κακή ποιότητα ζωής των πολιτών.

Όμως, είναι κοινώς γνωστό πόσο σημαντικές είναι οι Κοινωνικές Παροχές για το λαό γι’ αυτό και η ενίσχυση τους είναι αναγκαία. Αναμφίβολα, με την ύπαρξη των παροχών αυτών, επέρχεται κοινωνική πρόοδος και εξέλιξη του πολιτισμού. Αντιλαμβανόμαστε πως το κράτος, αδυνατεί να χρησιμοποιήσει κονδύλια για την ενίσχυση των κοινωνικών παροχών, γι’ αυτό και παραθέτουμε τις ακόλουθες εισηγήσεις:

ΕΙΣΗΓΗΣΕΙΣ:

* Δημιουργία εγκεκριμένων χώρων «φύλαξης» των παιδιών ηλικίας 0-3, όταν οι γονείς τους δεν μπορούν να τα φροντίσουν λόγω εργασίας κλπ. Οι χώροι αυτοί πρέπει να στελεχώνονται από καταρτισμένα άτομα, ειδικευμένα στην φροντίδα και ανατροφή των παιδιών έτσι ώστε να μπορούν να παρέχουν την σωστή φροντίδα και προσοχή στα παιδιά αυτά τα οποία βρίσκονται σε μια πολύ τρυφερή και δύσκολη ηλικία. Με αυτό τον τρόπο επιτυγχάνεται μια σωστή και ολοκληρωμένη ανάπτυξη των δεξιοτήτων των παιδιών.
* Στήριξη και ενδυνάμωση της οικογένειας από τους αρμόδιους φορείς ώστε η οικογένεια να μπορεί να συντηρεί τα παιδιά και να τους παρέχει τουλάχιστον τα απαραίτητα έτσι ώστε τα παιδιά να απολαμβάνουν μια άνετη ζωή γεμάτη χαρά και ξεγνοιασιά, η οποία θα είναι μακριά από προβλήματα - προβλήματα που μαστίζουν την κοινωνία του σήμερα όπως για παράδειγμα η οικονομική κρίση. Επίσης, η βοήθεια μπορεί να γίνεται με την παροχή διάφορων υπηρεσιών και όχι κατ ανάγκη σε μορφή χρηματικού επιδόματος.
* Παρέμβαση του κράτους και διασφάλιση των αναγκαίων αγαθών με σκοπό να εξασφαλιστεί η ομαλή ανάπτυξη των παιδιών και η μετέπειτα ένταξη τους στην κοινωνία.

Δηλαδή, σε περίπτωση που η οικογένεια δεν μπορεί να μεγαλώσει το παιδί, το κράτος να αναλαμβάνει τα απαραίτητα για την διαβίωσή του και να το φροντίζει μέχρις ότου η οικογένεια να μπορέσει να ανακάμψει και να πληροί τα απαραίτητα κριτήρια για να το μεγαλώσει και να του παρέχει τα απαραίτητα (υλικά και συναισθηματικά).

* Βασικό μέλημα του Κράτους πρέπει να είναι η Αποϊδρυματοποίηση των παιδιών αφού στόχος δεν πρέπει να είναι η τοποθέτηση των παιδιών σε στέγες και ιδρύματα αλλά η τοποθέτησή τους σε ανάδοχες οικογένειες, ή σε συγγενικές κατάλληλες οικογένειες. Μέσα στις στέγες και τα ιδρύματα τα παιδιά νιώθουν περιθωριοποιημένα, ξεχασμένα. Νιώθουν μοναξιά και μελαγχολία, κάτι που μπορεί να επιδράσει αρνητικά στην διαμόρφωση του χαρακτήρα τους και να αποτρέψει την ομαλή ένταξη του παιδιού στην κοινωνία. Ενώ μέσα από μια ανάδοχη οικογένεια, η οποία πρώτα θα είναι ελεγμένη και εγκεκριμένη από τους αρμόδιους φορείς, το παιδί θα μπορεί να λαμβάνει αγάπη και φροντίδα και θα νιώθει ασφάλεια και ζεστασιά.
* Υποστήριξη των παιδιών με ειδικές ανάγκες με παρακολούθηση και βοήθεια από ειδικούς. Αυτά τα παιδιά έχουν ίσα δικαιώματα με όλα τα άλλα παιδιά και δεν πρέπει να παραμελούνται και να παραμένουν στο περιθώριο. Πρέπει μέσω ειδικής φροντίδας και επίβλεψης να τους δίνεται η ευκαιρία να αναπτύξουν και να αναδείξουν τα ταλέντα τους και τις σκέψεις τους είτε αυτά είναι στην εκπαίδευση, στις τέχνες ή στον αθλητισμό.
* Σωστή διαπαιδαγώγηση ανάλογα με την ηλικία του παιδιού σε ότι αφορά την αγωγή ζωής που να ξεκινά από πολύ νωρίς, πριν ακόμα το παιδί κλείσει τα τρία χρόνια ζωής:
* Χρήση προγραμμάτων που θα προετοιμάζουν τα παιδιά ανάλογα με την ηλικία τους για θέματα της ζωής
* Χρησιμοποίηση του παιχνιδιού ως μέσου για δημιουργία στάσεων απέναντι στο ρατσισμό, τις διακρίσεις κ.λπ.
* Χρησιμοποίηση των χρηματικών κονδυλίων της Ευρωπαϊκής Ένωσης για την πρόσληψη κατάλληλων ειδικών που θα αξιολογούν την οικογενειακή κατάσταση αλλά και για να εκπαιδεύσουν τους παρόντες Λειτουργούς. Ακόμη, τα κονδύλια αυτά μπορούν να χρησιμοποιηθούν για υλική ενίσχυση των οικογενειών ή για την δημιουργία και ενίσχυση των χώρων «φύλαξης» των παιδιών.

Εν κατακλείδι, τα παιδιά είναι το μέλλον του τόπου μας αλλά είναι και σημερινοί πολίτες όπως όλους!

Ζητούμε να λάβετε σοβαρά υπόψη αυτές τις εισηγήσεις και να τις κάνετε πράξη.

Στις δύσκολες μέρες που ζούμε, η απραξία δεν είναι αποδεκτή. Εμείς τα παιδιά απαιτούμε πράξεις και όχι μόνο λόγια. Τα παιδιά ζητούν ένα μέλλον με αξιοπρέπεια και σιγουριά. Θέλουμε να μας προετοιιμάζετε έτσι ώστε να μπορούμε ως ενήλικες πολίτες της πατρίδας μας να ανταπεξέλθουμε στις δυσκολίες που θα βρούμε απέναντι μας. Διότι ο δρόμος προς την επιτυχία δεν ειναι στρωμένος με ροδοπέταλα αλλά απαιτεί σκληρή δουλειά και αφοσίωση. Όλοι μαζί σαν μια γροθιά θα τα καταφέρουμε, για εμάς, για την Κύπρο μας.

Σας ευχαριστώ.

**ΕΚΟ Λεμεσού:**

**Παιδοβουλευτές:**

1. Αββακούμ Ελπιδοφόρου
2. Αντρέας Νικολάου
3. Βικτώρια Πολυδώρου
4. Ελεάνα Ξενοφώντος
5. Ευάνθης Ιωάννου
6. Ισμήνη Ιωάννου
7. Ιωάννα Βέλεβ
8. Κατερίνα Πατσαλίδου
9. Παναγιώτης Ιωάννου
10. Πολυξένη Παπαγεωργίου
11. Σαββίνα Μηνά
12. Στέλλα Κολιανδρή

**Αναπληρωτές Παιδοβουλευτές:**

1. Αντρέας Ηλία
2. Αντρέας Καρεκλάς
3. Άντρη Ονησίλου
4. Δέσποινα Αλλαγιώτη
5. Ιωάννα Χαρή
6. Μαρία Τρίκκη

**Παρατηρητές Παιδοβουλευτές:**

1. Αλέξανδρος Γεωργιάδης
2. Άλλα Στυλιανού
3. Άνθη Κωνσταντίνου
4. Γαβριήλ Γεωργίου
5. Δέσποινα Χρυσάνθου
6. Ιάκωβος Γιωργαλλή
7. Μαρίνος Αριστοτέλους
8. Μηναΐδα Ζένιου

**Συντονιστές:**

Δήμητρα Κωνσταντίνου

Μαρία Καραγιώργη